**Predvolebná kampaň**

**Dokážete ostatných presvedčiť?**

**Veľkosť skupiny:** ľubovoľná

**Čas:**  45 minút

**Pomôcky:** voľný priestor

 kartónový papier formátu A4

farebné perá na vyhotovenie značiek

 kartičky a perá na vyhotovenie poznámok

**Príprava :** Urobte dve značky – „Súhlasím“ a „Nesúhlasím“ a nalepte ich na opačné strany dlhej steny. Dbajte na to, aby pozdĺž steny bolo dosť miesta, kde sa účastníci postavia do radu.

Do stredu miestnosti umiestnite dve stoličky vo vzdialenosti približne 50 cm od seba, aby sa účastníci mohli okolo nich pohybovať.

**Pokyny:**

1. Účastníkov upozornite na značky nalepené na oboch koncoch steny a vysvetlite, že im prečítate výrok, s ktorým môžu vo väčšej či menšej miere súhlasiť.
2. Vyberte si jeden z výrokov a prečítajte ho účastníkom.
3. Účastníkov požiadajte, aby sa rozostavili pozdĺž steny medzi dve krajné značky podľa toho, do akej miery súhlasia alebo nesúhlasia s prečítanými výrokmi. Ak s ním úplne súhlasia, prípadne vôbec nesúhlasia, mali by sa postaviť na úplný koniec steny pod príslušnú značku. Inak by sa mali postaviť niekde medzi dve krajné značky.
4. Keď sa účastníci rozmiestnili pozdĺž čiary, požiadajte dvoch účastníkov, ktorí stoja na dvoch koncoch radu, aby sa posadili na stoličky uprostred miestnosti. Ostatných vyzvite, aby sa postavili za tú osobu, ktorá predstavuje názor, ku ktorému sa prikláňajú. Nerozhodní účastníci sa postavia do stredu.
5. Dajte účastníkom sediacim na stoličke po jednej minúte, aby odôvodnili prečo súhlasia alebo nesúhlasia s daným výrokom. Nikto ich pri tom nesmie prerušiť, ani im pomáhať. Každý si ich musí v tichosti vypočuť.
6. Po uplynutí jednej minúty požiadajte ostatných účastníkov, aby sa postavili za jedného, alebo druhého rečníka ( každý sa musí rozhodnúť). Takto sa vytvoria dve skupiny - jedna skupina „za“ daný výrok, druhá skupina „proti“ nemu. Dajte skupinám desať minút na to, aby si (vzájomne sa nerušiac) pripravili argumenty na obhájenie svojho názoru a aby si vybrali nového hovorcu, ktorý bude argumentáciu prezentovať.
7. Po uplynutí 10 minút zvolajte celú skupinu do miestnosti. Dvoch nových hovorcov požiadajte, aby zaujali svoje miesta na stoličkách. Ich „prívrženci“ sa postavia okolo nich.
8. Dajte hovorcom po tri minúty na to, aby prezentovali svoje argumenty. Po uplynutí tohto času môžu stúpenci na obidvoch stranách prehodnotiť svoje stanovisko a v prípade, že ich argumenty druhej strany presvedčili, môžu prejsť k druhej strane.
9. Teraz dajte skupinám ďalších 5 minút na to, aby ďalej pracovali na svojich argumentoch a aby si zvolili ďalšieho - tretieho hovorcu, ktorý ich bude prezentovať. A znova, po argumentácii jednotlivých skupín účastníkom umožnite, aby prešli na opačnú stranu, ak zmenili svoje stanovisko.
10. Napokon účastníkov požiadajte, aby znova vytvorili veľkú skupinu a porozprávajte sa o tom.

**Rozbor a vyhodnotene:**

Rozoberte s účastníkmi priebeh a zmysel diskusie.

* Zmenil niekto svoj názor počas diskusie? Ak áno, ktoré argumenty ho presvedčili?
* Myslíte si, že Vás okrem konkrétnych argumentov ovplyvnili aj iné skutočnosti, napríklad nátlak kamarátov, citový nábor prejavu alebo rivalita?
* Malo pre tých, ktorí počas diskusie nezmenili svoj názor vôbec nejaký význam diskutovať o týchto otázkach? Dokážete si predstaviť taký argument, ktorý by vás presvedčil, aby ste zmenili svoj názor?
* Prečo majú ľudia rôzne názory? Čo by sa s tým dalo v demokratickej spoločnosti robiť?
* Mali by sa v demokratickej spoločnosti tolerovať všetky názory?

**Rady pre vedúcich na vedenie aktivity:**

Prvá časť tejto aktivity, keď sa účastníci postavia do radu, by nemala trvať viac, ako niekoľko minút. Jej jediným cieľom vlastne je, aby každý zaujal a vyjadril svoje počiatočné stanovisko a videl, akú má voči ostatným pozíciu.

 Cieľom cvičenia je precvičovanie komunikačných a presvedčovacích zručností a zároveň uvažovanie o samotných výrokoch. Preto musíte účastníkov podnecovať, aby neuvažovali iba o obsahu a spôsobe prezentovania svojich názorov, ale aj o tom , aký typ a forma argumentácie by boli vhodné na presvedčenie ľudí stojacich na druhej strane. Cieľom každej skupiny je, aby na svoju stranu získala čo najviac ľudí. Chvíľku na nadýchnutie medzi jednotlivými prezentáciami môžu účastníci využiť na to, aby si premysleli stanovisko druhej strany a vymysleli stratégiu, ako by ho mohli oslabiť.

 Okrem nižšie uvedených výrokov môžete použiť aj výroky podľa vlastného výberu, ktoré sú vhodným východiskom na diskusiu.

Upozornenie: Na prediskutovanie jedného výroku budete potrebovať približne 30 minút pri zachovaní všetkých navrhovaných krokov opísaných v pokynoch.

Čo sa týka sledu jednotlivých udalostí, odporúčame, aby ste boli pružní a cvičenie prispôsobili aktuálnej situácii – v závislosti od silných a slabých stránok skupiny a živosti diskusie.

Účastníkom môžete dovoliť používať hárok papiera veľkosti A6 (pohľadnica), kde si môžu stručne zaznamenať svoje argumenty a používať ho aj pri argumentácii.

Výroky do diskusie: